A Borkai-szexbotrány kapcsán érintett Rákosfalvy Zoltán ügyvéd ugyanabban a balatoni luxusapartman-házban vett üdülőt, ahol ingatlantulajdonos Polt Péter és a felesége is - írja az Átlátszó.

Még a Népszabadság számolt be róla 2016-ban, hogy Balatonfüreden szerzett luxusingatlant a főügyész. Az ingatlannak wellness részlege is van fedett medencével és szaunákkal, valamint pihenőligettel. A lap akkor arról írt, hogy Polték mintegy 70 millió forintért jutottak hozzá a lakáshoz, de az ügyész szerint jóval olcsóbban jutottak hozzá.

Az Átlátszó körülnézett a szomszédságában, a tulajdoni lapok alapján megnézték az A és a B épületrész lakóit is. Ebből az derült ki, hogy egy 81 négyzetméteres üdülő 13,4 négyzetméteres terasszal jelenleg is a győri jogászé, 2016-ban vásárolta. A legfőbb ügyésznek - a legfrissebb vagyonnyilatkozata szerint - még megvan az apartmanja.

Rákosfalvy Zoltán neve a Borkai-ügy kapcsán lett országosan ismert, de már korábban is szerepelt a sajtóban az Audi-földek eladása ügyében. Az önkormányzatnak is dolgozó ügyvéd 2011 őszén szántóföldként vásárolta meg azt a területet, amelyet később ipari területnek minősítettek, majd nem sokkal később kiderül: ott logisztikai központ épül, amely az Audi gyárat szolgálja ki. Az ügyben a Transparency International Magyarország feljelentést tett.

A Borkai Zsolt ügyéről szóló cikkeinket ide kattintva érheti el.